**Тема: Аваз ияртемнәренә морфологик анализ ясау.**

**(7 нче сыйныфның татар төркемендә татар теле дәресе)**

**Планлаштырылган нәтиҗәләр:**

**Предмет буенча:** аваз ияртемнәре турында булган белемнәрне ныгыту, шул белемнәргә таянып, морфологик анализ ясау.

**Шәхескә кагылышлы:** табигатебезгә сакчыл караш тәрбияләү.

**Танып белү УУГ:** сүз төркемнәрен сөйләм эшчәнлегендә дөрес һәм урынлы файдалана белү.

**Коммуникатив УУГ:** бер-берсенең җавапларын тыңлап фикерләшә, чагыштыра, нәтиҗәләр ясый белү.

**Регулятив УУГ**: үзконтроль, кагыйдәләрне истә калдыру, аларны гамәлдә куллана белү.

**Дәрес тибы:** яңа төшенчә фомалаштыру дәресе.

**Төп төшенчәләр**: аваз ияртемнәре, мөстәкыйль сүз төркеме, морфологик анализ

**Предметара бәйләнеш**: әдәбият, география.

**Эшне оештыру**: төркемнәрдә.

**Материал һәм җиһазлау**: дәреслек, презентация, шаблоннар.

**Дәрес барышы:**

1. Оештыру-мотивлаштыру. Исәнләшү. Уңай психологик халәт тудыру.
2. Белемнәрне актуальләштерү.

Укучылар, урамда кайсы ел фасылы? Ә cез кайсы ел фасылын күбрәк яратасыз? Ә иң рәхәте кайсы ел фасылы ? Ни өчен шулай уйлыйсыз? Сагындыгызмы җәйне? Әйдәгез, мин сезне җәйгә алып кайтам.

(видео)

* Укучылар, нинди хисләр кичереп утырдыгыз? Рәхәтме?
* Ә нинди тавышлар күңелегезне иркәләде?
* Ә бу тавышлар кайсы вакытта күбрәк? Җәенме, кышынмы?
* Укучылар, бу тавышларны белдергән сүзләр ничек дип атала?
* Аваз ияртемнәре.
* Укучылар, аваз ияртемен без сүз төркемнәренең кайсы төренә кертәбез.
* Мөстәкыйль сүз төркемнәренә.
* Ә сез тагын нинди мөстәкыйль сүз төркемнәрен беләсез?
* Исем, сыйфат, рәвеш, фигыль,
* Укучылар, һәр сүз төркемен өйрәнеп беткәч, сез нинди эш башкарасыз?
* Морфологик анализ ясыйбыз.
* Димәк, бүгенге дәрестә безнең төп максатыбыз нинди булыр?
* морфологик анализ ясый белергә өйрәнү.
* Аваз ияртемнәренә морфологик анализ ясау өчен белемнәребез җитәрлекме икән. Тикшереп карыйбызмы?
* Әйдәгез, җәйне сагынуыбызны дәвам итит. Тактадагы җөмләләрне матур итеп укып чыгыйк әле.
* Матур да соң безнең җәйге табигатебез! Тәрәзә буенда күгәрченнәр гөлдер-гөлдер гөрләшә, чут-чут сайраган сандугачлар тавышы күңелне иркәли. Су буйларында кыйгак казларның тавышын тыңлаган саен тыңлыйсы килә. Пи-пи-пи килеп йөргән каз бәбкәләре дә, шыбыр-шыбыр шыбырдашкан яфраклар да, балаларның чыр-чу килеп уйнап йөрүләре дә җанга рәхәтлек бирә.
* Укучылар, текстта нинди аваз ияртемнәре бар?
* Аваз ияртемнәрен мәгънәләре буенча төркемләп карыйк. Искә төшерәбез, аваз ияртемнәрен тематик яктан ничә төркемгә бүлеп өйрәндегез?

Ә хәзер сезнең өстәлләрдәге шаблоннарга шуны язып куйыйк әле.

* Хәзер тексттан шушы төркемчәләргә мисаллар табып язарбыз.
* 1 нче төркем кош-корт, хайван тавышларын язар, икенче төркем кеше чыгарган тавышларны, 3 нче төркем төрле предмет чыгарган тавышларны язарга тиеш була.

(тикшерәбез, башка төркемнәр дә тулыландырып бетерәләр).

* укучылар, ә тагын ничек төркемләп була аларны?
* Төзелеше ягыннан.
* Шаблонны тутыруны дәвам итәбез.
* Ялгызак, парлы, кабатлаулы, 3 компонентлы.
* Хәзер һәр төркем дә тексттан мисаллар табып яза. (тикшерәбез)
* Укучылар, хәзер шушы шаблон нигезендә аваз ияртемнәренә морфологик анализ ясап булырмы? Әйдәгез, беренче аваз ияртеменә морфологик анализ ясап карыйбыз.
* Гөлдер-гөлдер – аваз ияртеме, кош тавышын белдерә, кабатлаулы.
* Менә, балалар, без аваз ияртеменә морфологик анализ ясадык.
* Ә хәзер тексттан аваз ияртеменнән ясалган башка бер сүз төркемен эзләп карагыз әле.
* Башка сүз төркемнәренә караганда, аваз ияртемнәренә морфологик анализ ясау җиңелрәкме? Ни өчен?
* Әйдәгез, һәр төркем телдән генә үзе теләгән бер җөмләне һәм аның аваз ияртемен алып, морфологик анализ ясап карасын әле.
* Димәк, аваз ияртемнәренә морфологик анализ ясау өчен нәрсәләрне яхшы белергә кирәк?
* Тематик төркемчәләрен һәм төзелешен.
* Шаблон нигезендә морфологик анализ ясау җиңелме, укучылар. Менә бу шаблоннарны кагыйдә дәфтәрләренә ябыштырып куегыз һәм онытып җибәргәндә искә төшерү өчен ул сезгә бик файдалы булыр.
* Дәреслектәге 243 нче күнегүне ачыгыз әле. Анда 2 баганада сүзләр бирелгән. Аларны мәгънәләре буенча бер-берсенә бәйләп әйтергә кирәк. Әйдәгез әле, нинди бәйләнеш барлыкка килде. Шушы бәйләнеш белән җөмләләр төзеп карыйк. Ә хәзер төркемнәрдә сезгә бирелгән сүзләргә морфологик анализ ясап карагыз әле.
* Укучылар, бүген дәрес башыннан бирле табигать турында сөйләшәбез. Бу очраклы хәлме яки башка берәр сәбәбе бармы икән?
* 2017 ел – табигатьне саклау елы.

Яралы кошлар кебек,

Сызлана үләннәр дә,

Табигать мәрхәмәтле,

Кадерен белгәннәргә.

Матурлыклар кипмәсме,

Урманда, болыннарда.

Барча тереклек калсын,

Киләчәк буыннарга дип язган шагыйрьәребез дә.

Балалар, автор бу шигырендә безне нәрсәгә чакыра? Укучылар, килегез әле бире, бер-берегезнең кулларына тотынышыгыз, шушы җир шарыбызны сакларга өндәп, бер-берегезгә нинди киңәшләр бирер идегез? Әйдәгез, болай килешик, җөмләләребездә эндәш сүзләр һәм боерык, теләк фигыльләр кулланыйк! Беренче киңәшне үзем әйтим әле. Кадерле балалар, табигатьнең матурлыгын күрә һәм саклый белегез! (укучылар җөмләләр әйтәләр)

* Сез табигатьне чын-чынлап яратучы, бик тәрбияле, акыллы балалар икәнсез. Сезнең кебек табигатьне саклаучылар булганда, шөкер, киләчәгебез ышанычлы кулларда. Димәк, табигатьне саклау юлында һәрвакыт шулай уяу һәм бердәм булыйк.

1. Рефлексия.

Куб

Мин дәрестә ..... белдем.

Мин дәрестә .... аңладым.

Мин дәрестә .... өйрәндем.

Миңа дәрестә ..... ошады.

Миңа дәрестә .... кызык булды.